Il-Kunsill illum iddeċieda li jneħħi lil mil-lista tal-UE ta' ġurisdizzjonijiet li ma jikkooperawx għal finijiet ta' taxxa. Dominica implimentat l-impenji tagħha u indirizzat it-tħassib tal-UE fir-rigward tal-iskambju awtomatiku ta' informazzjoni finanzjarja. B'mod aktar speċifiku, Dominica lestiet il-passi meħtieġa biex tiffirma u tirratifika l-konvenzjoni multilaterali tal-OECD dwar l-assistenza amministrattiva reċiproka. Dan il-pass jiggarantixxi t-tneħħija ta' Dominica mil-lista tal-UE ta' ġurisdizzjonijiet li ma jikkooperawx. B'riżultat ta' dan, għad hemm 11-il ġurisdizzjoni fil-lista ta' ġurisdizzjonijiet li ma jikkooperawx għal finijiet ta' taxxa: Is-Samoa Amerikana, il-Belize, Fiġi, Guam, il-Gżejjer Marshall, l-Oman, Samoa, Trinidad u Tobago, l-Emirati Għarab Magħquda, il-Gżejjer Verġni tal-Istati Uniti u Vanuatu. Il-lista tal-UE qed tikkontribwixxi għall-isforzi li għaddejjin għall- prevenzjoni tal-evitar tat-taxxa u l-promozzjoni ta' prinċipji ta' governanza tajba bħat-trasparenza fiskali, it-tassazzjoni ġusta jew l-istandards internazzjonali kontra l-erożjoni tal-bażi tat-taxxa u t-trasferiment tal-profitt. Il-lista ġiet stabbilita f'Diċembru 2017 u tinsab fl-anness I tal-konklużjonijiet adottati mill-Kunsill. Din ġiet riveduta f'Marzu 2019, wara analiżi fil-fond tal-implimentazzjoni tal-impenji meħuda minn ġurisdizzjonijiet ta' pajjiżi terzi li huma parti mill-proċess. Il-ħidma fuq il-lista tal-UE ta' ġurisdizzjonijiet li ma jikkooperawx hija proċess dinamiku. Il-Kunsill ser ikompli jirrevedi u jaġġorna regolarment il-lista fl-2019, filwaqt li jippjana li joqrob lejn rieżami darbtejn fis-sena mill-2020. Nota ta' Ġunju 2019 dwar bidliet fil-lista tal-UE ta' ġurisdizzjonijiet li ma jikkooperawx Il-paġna web tal-Kunsill dwar il-lista tal-UE ta' ġurisdizzjonijiet li ma jikkooperawx Il-paġna web tal-Kunsill dwar il-grupp dwar il-kodiċi tal-kondotta Ara l-paġna tal-laqgħa